hotchpotch/miracl-hf-unified huggingface dataset:
Viljandi
Viljandi () on Viljandimaan maakunnan pääkaupunki Viron keskiosassa. Sen asukasluku on noin 18 000.
Historialähteet mainitsevat Viljandin ensimmäistä kertaa vuonna 1211, mutta paikalla tiedetään olleen asutusta jo viikinkiajalla. 1300-luvulla hansaliiton aikaan Viljandi oli yksi Itämeren alueen hansakaupungeista. Kaupungista tuli myös baltteja kristinuskoon käännyttäneen kalparitariston keskuspaikka. Liivinmaan sodassa (1558–1583) ja Puolan–Ruotsin sodassa (1600–1622) Viljandi oli sotatantereena. Liivinmaan sodan aikana tuhoutui muun muassa kaupungissa sijainnut fransiskaaniluostari.
Neuvostoliiton aikaan Viljandissa sijaitsi Spetsnaz-prikaati 4.ObrSpN, joka lakkautettiin vuonna 1992.
Kaupungin nähtävyyksiin kuuluvat muun muassa Linnavuorella sijaitsevat keskiaikaisen ritarilinnan rauniot, raatihuone, vuonna 1866 valmistunut Pyhän Paavalin kirkko ("Püha Pauluse kirik") ja 1600-luvulla fransiskaaniluostarin paikalle rakennettu Pyhän Johanneksen kirkko ("Püha Jaani kirik"). Tunnetuimpia maamerkkejä on 30-metrinen, vuonna 1911 rakennettu (1999 entisöity) vesitorni, jonka huipulla on näköalatasanne.
JK Tulevik Viljandi on Viron Meistriliigassa pelaava viljandilainen jalkapalloseura.
Viljandi on Porvoon ystävyyskaupunki.
Vuonna 2011 Viljandin kaupungissa oli 17 473 asukasta, joista 16 443 (94,1 %) oli virolaisia, 648 (3,7 %) venäläisiä ja 372 (2,1 %) muita kansallisuuksia.
Viljandissa pidetään joka heinäkuu kansainväliset kansanmusiikkifestivaalit. Konserttipaikkoja ovat muun muassa kaupungin keskusta, ritarilinnan rauniot puistoineen ja kirkot.
Nuno Álvares Pereira
Nuno Álvares Pereira (24. heinäkuuta 1360 Quinta do Bonjardim – 1. huhtikuuta 1431 Lissabon) oli portugalilainen kenraali. Hänen johtamansa joukot voittivat kastilialaiset Atoleirosin ja Aljubarrotan taisteluissa, jotka turvasivat Portugalin itsenäisyyden.
Pereira syntyi Portugalissa lähellä Sertãn kuntaa ja meni 17-vuotiaana naimisiin Leonor de Alvimin kanssa. Pari sai yhden tyttären, Beatriz Pereira de Alvimin. Vaimonsa kuoleman jälkeen Pereira ryhtyi vuonna 1423 karmeliitaksi. Pereiran hautakammio tuhoutui vuoden 1755 Lissabonin maanjäristyksessä.
Paavi Benedictus XV julisti Pereiran 23. tammikuuta 1918 autuaaksi, ja 26. huhtikuuta 2009 Benedictus XVI kanonisoi hänet pyhimykseksi. Hänen muistopäivänsä on 1. huhtikuuta.
Alfa Romeo 156
Alfa Romeo 156 on Alfa Romeon vuosina 1997–2007 valmistama ylemmän keskiluokan automalli, joka korvasi Alfa Romeo 155:n. Mallin seuraaja Alfa Romeo 159 esiteltiin vuonna 2005, mutta 156:n farmarimallin nelivetoversion valmistus jatkui vuoteen 2007 saakka.
Alfa Romeo 156 esiteltiin Frankfurtin autonäyttelyssä syksyllä 1997. Se valittiin Vuoden Autoksi Euroopassa 1998. Farmarimalli Sportwagon esiteltiin keväällä 2000.
Bensiinimoottorit olivat aluksi nelisylinteriset 1,6- (121 hv), 1,8- (144 hv) ja 2,0-litraiset (155 hv) sekä 2,5-litrainen V6 (190 hv). Dieselmoottorit olivat nelisylinterinen 1,9-litrainen (106 hv) sekä viisisylinterinen 2,4-litrainen (137 hv), jotka olivat molemmat yhteispaineruiskutteisia.
Vuonna 2001 esiteltiin urheilullinen 156 GTA, jossa oli moottorina 3,2-litrainen V6 (250 hv). Sen jousitukseen, jarruihin ja ohjaukseen oli tehty parannuksia, lisäksi ulkoasu oli perusmalleja urheilullisempi. GTA oli saatavana sekä sedan- että farmarikorisena.
Vuonna 2002 auto koki pienen kasvojenkohotuksen, jossa suurimmat muutokset kohdistuivat uudistettuun kojelautaan. Ulkopuolella puskurien listat ja sivupeilit muuttuivat korinvärisiksi. Uusia varusteita olivat ajovakaudenhallintajärjestelmä VDC, luistonestojärjestelmä ASR, turvaverhot ja kaksivyöhykkeinen ilmastointi. Moottoriosastolla 2,0-litrainen sai suorasuihkutuksen, jonka myötä teho nousi 165 hevosvoimaan. 2,4-litraisen dieselin teho nousi 150 hevosvoimaan.
Perusteellisempi kasvojenkohotus tuli vuonna 2003, jolloin auto sai uudenlaisen keulan ilmeen. Myös peräosaan ja sisustaan tehtiin uudistuksia. 
Vuonna 2004 esiteltiin nelivetoiset farmarimallit Sportwagon Q4 ja Crosswagon, joista jälkimmäinen oli tehty hieman normaalia maastokelpoisemmaksi. Molemmissa malleissa moottorina oli 1,9-litrainen diesel.
Arístides Pertot
Arístides Laureano Pertot (s. 24. syyskuuta 1976 Lanús, Argentiina) on entinen argentiinalainen jalkapalloilija. Hän oli pelipaikaltaan hyökkäävä keskikenttäpelaaja.
Uransa Suomessa Pertot aloitti FC Interissä kaudella 2000. Tätä ennen hän oli edustanut Argentiinassa Deportivo Españolia. Kaudeksi 2006 Pertot siirtyi Tampere Unitediin, jossa hän saavutti ensimmäisen Suomen-mestaruutensa. Hän ei kuitenkaan jatkanut joukkueessa tuon kauden jälkeen, vaan palasi perhesyiden takia takaisin Argentiinaan, jossa hän pelasi Temperleyssä. Kaudeksi 2008 Pertot siirtyi TPS:n joukkueeseen. Kaudeksi 2009 Pertot vaihtoi seuraa jälleen, palaten vanhaan seuraansa FC Interiin.
Sinihappo
Sinihappo (HCN) (myös "vetysyanidi", "syaanivety", "syaanivetyhappo", "formonitriili") on myrkyllinen, hyvin heikko happo. Se salpaa soluhengityksen ja suurina annoksina aiheuttaa välittömän kuoleman ihmiselle ja muille eliöille. Vetysyanidin suoloja kutsutaan syanideiksi. Sinihappo-nimitys tulee siitä, että sinihappo muodostaa raudan kanssa kompleksiyhdisteitä, jotka ovat väriltään sinisiä.
Sinihappoa valmistetaan suuria määriä kahdella eri tavalla. Degussan prosessissa ammoniakki ja metaani reagoivat 1 200 °C:n lämmössä. Katalyyttinä käytetään platinaa.
Andrussovin prosessissa lisätään myös happea.
Laboratorioissa pieniä määriä sinihappoa valmistetaan jostakin sinihapon alkalimetallisuolasta, esimerkiksi natriumsyanidista:
Sinihappoa käytetään hyönteismyrkkynä sekä orgaanisessa synteesissä muun muassa nitriilejä valmistettaessa.
Joissain USA:n osavaltioissa käytetyissä kaasukammioissa sinihappoa käytettiin surmaamaan teloitettava. Reaktiossa munan kokoinen määrä kaliumsyanidia pudotettiin rikkihappoa sisältävään astiaan, jolloin tapahtui reaktio, joka vapauttaa sinihapon (HCN):
Karvasmanteli (Prunus amygdalus) sisältää amygdaliinia, josta syntyy ihmisen ruuansulatuskanavassa sinihappoa. Kuumennetuista ja ruuaksi valmistetuista karvasmanteleista sitä kuitenkin kertyy vain harmiton määrä. Kuumentamattomien karvasmanteleiden nauttiminen on vaarallista, joskin karvasmantelin epämiellyttävä maku tavallisesti estää myrkytysvaaran. Terveysviranomaisten kanta on rauhoittava: karvasmanteli on myrkyllinen, mutta pienen määrän syöminen aiheuttaa harvoin oireita. Mikäli altistus kuitenkin tapahtuu, myrkytyksen oireet kuten oksentelu, mahakipu, nopeutunut hengitys ja takykardia ilmenevät viimeistään kahden tunnin kuluttua.
Sinihappo voi kaasuuntuneena räjähtää yli 5,6 % pitoisuuksilla.
Sinihappoa sisältävät karvasmantelin lisäksi monet muutkin yleisesti käytettyjen kasvien siemenet, lapakot tai kivet, joita ei tavallisesti käytetä ihmisravinnoksi. Näitä ovat esimerkiksi aprikoosi, kirsikka, luumu ja omena mutta myös pellavansiemenet.
William H. Macy
William Hall Macy (s. 13. maaliskuuta 1950 Miami, Yhdysvallat) on yhdysvaltalainen näyttelijä, opettaja ja ohjaaja, joka on näytellyt sekä teatterissa, elokuvissa ja televisiossa.
Macy sai Oscar-ehdokkuuden pääroolistaan elokuvassa "Fargo". Vuonna 2003 hän sai elokuvasta "Door to Door" kaksi Emmy-palkintoa, pääroolista ja käsikirjoituksesta.
Macy on ollut vuodesta 1997 lähtien naimisissa näyttelijä Felicity Huffmanin kanssa. Heillä on kaksi lasta.
Helsingin Roihu
Roihu on vuonna 1957 perustettu itähelsinkiläinen pesäpallon erikoisseura. Roihun naisten edustusjoukkue nousi kaudelle 2013 maan korkeimmalle sarjatasolle Superpesikseen. Ennen kautta 2013 Roihu pelasi pääsarjassa aiemmin 1990-luvun lopulla. Kotiottelunsa Roihu pelaa Roihuvoressa sijaitsevalla Roihuvuoren pesäpallokentällä.
Helsinkiläinen Roihu ry on perustettu vuonna 1957. Parhaiten Roihu on tunnettu pesäpallosta, sillä 1990-luvulla naisten joukkue pelasi Suomen pääsarjassa, Superpesiksessä. Pudottuaan sarjasta Roihun toiminta haki vauhtia alemmista sarjoista palaten huipun tuntumaan menestyksellään Ykköspesiksessä. Kaudella 2009 Roihu sijoittui lohkossaan kuudenneksi ja seuraavalla kaudella jo neljänneksi.
Kaudella 2012 naisten Ykköspesiksessä siirryttiin lohkottomaan sarjajärjestelmään. Roihun sijoitus oli kauden päätteeksi neljäs. Sarjapaikka Superpesikseen tuli kuitenkin auki kun Petojussit ja Ylihärmän Pesis-Junkkarit luopuivat Superpesis-paikoistaan. Hakemuksen myötä Roihu sai paikan pääsarjasta kaudelle 2013.
Roihulla on aktiivista junioritoimintaa aina F-junioreista B-junioreihin. B-tytöissä Roihu sijoittui kauden 2012 päätteeksi neljänneksi pelaten pronssiottelussa Lapuan Virkiää vastaan.
Etenijäkuningatar:
Lyöjäkuningatar:
Kärkilyöntikuningatar:
Vuoden jokeri:
Vuoden lukkari:
Vuoden pesäpalloilija:
Vuoden pelinjohtaja:
Circus Maximus
Circus Maximus on Roomassa Palatiumin ja Aventinuksen kukkuloiden välisessä laaksossa sijaitseva antiikin Rooman aikainen areena, jolla järjestettiin vaunukilpa-ajoja ja gladiaattoritaisteluja. Nykyään se on julkinen puisto, jossa järjestetään joskus joukkokokouksia ja konsertteja.
Circus Maximuksen katsomoon mahtui laajimmillaan ensimmäisellä vuosisadalla jaa. Pliniuksen mukaan 250 000 ihmistä. Katsojat istuivat 30 metrin levyisille ja 28 metrin korkuisille penkereille rakennetuilla istuimilla, jotka oli tehty alimmissa kahdessa kerroksessa betonista ja kivestä, ja ylemmissä kerroksissa puusta. Areenan ulkopuolella oli kauppakujia, joista katsojat ostivat tarvikkeita. Areenalla oli myös Ceresin temppeli.
Rata oli alun perin päällystetty hiekalla. Se oli mitoiltaan 540 x 80 metriä. Radan avoimen pään puolella oli vaunuille 12 lähtöporttia. Radan keskellä oli koristeltu seinämä ("spina" tai "euripus") ja sen kummassakin päässä kääntöpylväät ("metae"), joita vaunut kiersivät. Radan keskellä oli myös kaksi obeliskia sekä kierroslaskuun käytettyjä esineitä, jotka olivat munan ja delfiinin muotoisia.
Circus Maximuksella järjestettiin vaunukilpa-ajoja, gladiaattoritaisteluita, "Ludi Romani" -festivaaleja, metsästysnäytöksiä, teloituksia ja muita tapahtumia.
Circus Maximus rakennettiin legendan mukaan 500-luvulla eaa. Se sai tunnetun muotonsa Julius Caesarin aikana viimeisellä vuosisadalla eaa.
Vuonna 10 keisari Augustus rakennutti keisarin aition ja ensimmäisen obeliskin. Obeliski sijaitsee nykyään Piazza del Popolon keskellä. Vuonna 33 seinämän munat saivat seurakseen seitsemän pronssidelfiiniä. Circus Maximusta koristeltiin ja laajennettiin paljon vuosina 300–549. Keisari Konstantinus II lisäsi 300-luvulla toisen obeliskin, joka sijaitsee nykyään Piazza San Giovanni in Lateranolla.
Circus Maximuksen viimeisen vaunukilpailun järjesti ostrogoottien kuningas Totila vuonna 549. Sen jälkeen kenttä hylättiin. Siitä tehtiin puisto 1930-luvulla, ja nykyisin paikalla järjestetään joukkokokouksia ja konsertteja. Alueella suoritetaan yhä kaivauksia.
Encamp
Encamp on kunta ja sen pieni keskuskylä Andorrassa, noin 4 kilometrin päässä Andorra la Vellasta pohjoiseen. Kunnan pinta-ala on 74 neliökilometriä ja asukasluku oli arviolta 11 290 vuonna 2017. Encampin kylässä on säilynyt keskiaikaista arkkitehtuuria ja kapeita kujia.
M/S SPL Princess Anastasia
M/S SPL Princess Anastasia on vuonna 1986 valmistunut matkustaja-autolautta. Aluksen tilasi Rederi AB Slite, ja se liikennöi Viking Linen väreissä vuoteen 1993 saakka nimellä "M/S Olympia". Laivan sisaralus on "M/S Mariella".
M/S "Olympia" rakennettiin Wärtsilän Pernon telakalla Turussa Rederi AB Slitelle, joka oli osa Viking Linea. Alus laskettiin vesille 26. huhtikuuta 1986. Se aloitti liikennöinnin Helsingin ja Tukholman välisellä reitillä. Rederi AB Slite joutui vuonna 1993 taloudellisiin vaikeuksiin ja sen seurauksena konkurssiin. Tämän seurauksena M/S "Olympia" myytiin Irish Continental -varustamolle, joka vuokrasi sen P&O Ferries -yhtiölle. Uusi omistaja nimesi laivan M/S "Pride of Bilbaoksi". P&O Ferriesin aikana laiva liikennöi välillä Portsmouth–Bilbao sekä Portsmouth–Cherbourg. Varustamo ilmoitti tammikuussa 2010 lopettavansa syyskuussa aluksen liikennöinnin Portsmouthin ja Bilbaon välillä huonon kannattavuuden vuoksi.
Venäläinen varustamo St. Peter Line teki sopimuksen laivan vuokraamisesta P&O Ferriesin kanssa. Sopimuksen mukaan laiva myydään muutaman vuoden kuluessa kokonaan uuden varustamon omistukseen. Laiva siirtyi telakalle Liettuan Klaipėdaan, ja se koki uudistuksia. Laiva aloitti huhtikuussa 2011 liikennöinnin Pietarin ja Tukholman välillä käyden paluumatkalla Pietariin Tallinnassa.
Fritz-Walter-Stadion
Fritz-Walter-Stadion on Saksan Kaiserslauternissa Rheinland-Pfalzin osavaltiossa sijaitseva jalkapallostadion, joka toimii Bundesliigassa pelaavan 1. FC Kaiserslauternin kotistadionina. Stadion on nimetty vuoden 1954 jalkapallon maailmanmestarijoukkueen kapteenin Fritz Walterin mukaan, joka edusti 1. FC Kaiserslauternia koko jalkapallouransa ajan.
Stadion uudistettiin vuosina 2002–2005 ja uudistustyöt maksoivat 63,8 miljoonaa euroa. Uudistuksessa stadionin kapasiteetti kasvoi 48 500 istumapaikkaan. Myös stadionin valonheittimet ja mediakeskus uusittiin.
Fritz-Walter-Stadion oli yksi niistä stadioneista, joilla pelattiin vuoden 2006 jalkapallon maailmanmestaruuskilpailujen otteluita.
Stadionilla pelatut ottelut olivat:
Jamaikan jalkapallomaajoukkue
Jamaikan jalkapallomaajoukkue, kutsumanimeltään "The Reggae Boyz", on Jamaikan kansallinen joukkue, jota hallinnoi Jamaikan jalkapalloliitto. Suurin osa menestyneistä jamaikalaispelaajista tulee Englannista, joko jamaikalaista syntyperää, tai jamaikalaista sukujuurta.
Jamaika on voittanut Caribbean Cupin kuudesti (vuosina 1991, 1998, 2005, 2008, 2010 ja 2014) ja sijoittunut kaksi kertaa toiseksi. Vuonna 2015 se kutsuttiin ensi kertaa mukaan Copa Américaan, jossa se hävisi kaikki kolme alkulohko-otteluaan, niin Uruguaylle, Paraguaylle kuin Argentiinallekin maalein 0–1.
Kakutsa Tšoloqašvili
Kaikhosro Tšoloq'ašvili (), tunnetaan nimellä Kakutsa (14. heinäkuuta 1888–27. kesäkuuta 1930) oli georgialainen sissipäällikkö, joka taisteli puna-armeijaa vastaan Venäjän sisällissodassa.
Kakutsa syntyi aristokraattiseen perheeseen Matanissa, Kakhetissa. Tšoloqašvilin perhe on ollut vaikutusvaltainen Georgian politiikassa. Valmistuttuaan Tbilisin lukiosta Tšholoqašvili palveli armeijassa Tverin alueella rakuunana. Kakustsa nai vuonna 1913 Nino Megvinetukhutsesin, jäi eläkkeelle armeijasta ja muutti Matanin asuntoonsa, jossa perhe asui ensimmäisen maailmansodan syttymiseen saakka.
Kakutsa haavoittui useasti vuonna 1914 taistellessaan Itävalta-Unkarin joukkoja vastaan. Tšoloqašvili sai siirron Kaukasian rintamalle. Kaukasialta Tšoloqašvili siirrettiin vuonna 1915 Persiaan ja sieltä Mesopotamiaan, jossa hän taisteli brittien rinnalla vuonna 1916.
26. toukokuuta vuonna 1918 Georgia julistautui itsenäiseksi ja Tšholoqašvili sai paikan armeijasta. Tšoloqašvili toimi Georgian puolustusministerinä vuonna 1919.
Helmikuussa vuonna 1921 bolševikit miehittivät Georgian. Georgia joutui siirtämään pääkaupunkinsa Tbilisistä lännemmäksi 25. helmikuuta vuonna 1921. Maaliskuussa vuonna 1921 Georgian hallitus pakeni maasta. Tšoloqašvili ei halunnut lähteä ja liittyi sissisotaan bolševikkejä vastaan vuonna 1922.
Merkittävä tapahtuma alkoi, kun Tšoloqašvilin kannattajat järjestivät talonpoikaiskapinan Khevsuretin alueella. Puna-armeija poltti monia kyliä, mutta Tšoloqašvili pakeni Tšetšeniaan. Kaikki Tšoloqašvilin perheen jäsenet surmattiin puna-armeijan käskystä.
Toinen suuri tapahtuma oli Elokuun kansannousu Georgiassa vuonna 1924, jolloin Tšoloqašvili miehitti Manglisin kaupungin. Pian Tšoloqašvilin heikko armeija kuitenkin siirtyi yhä idemmäksi vuoristossa ja päätyi Dušetiin. Tšoloqašvili murskasi neuvostoarmeijan Svimoniant-Khevissä. 
Kun kapina luhistui Tšoloqašvili kieltäytyi antautumasta. Tšoloqašvili yritti vielä koota joukkoja sotimaan bolševikkejä vastaan, mutta hänet kukistettiin pian. Tšoloqašvili joutui pakenemaan Turkkiin jossa hän liittyi muihin georgialaisiin emigrantteihin ja muutti Ranskaan.
Tšoloqašvili asui Ranskassa koko loppuelämänsä, kunnes hän kuoli tuberkuloosiin vuonna 1930. Hänet on haudattu Cimetière de Saint-Oueniin, johon on haudattu monta georgialaista emigranttia.
Don A. Adams
Don Alden Adams (s. 1925) oli Vartiotorniseuran presidentti vuosina 2000–2014. Hän johti Jehovan todistajien työstä vastaavaa järjestöä, mutta edeltäjiensä tapaan Adamsilla ei ollut vastuuta Jehovan todistajien hengellisestä johtamisesta ja opetuksesta, vaan ainoastaan hallinnosta ja taloudesta. Hän ei myöskään kuulunut Jehovan todistajien hallintoelimeen. 
Adams syntyi monilapsiseen perheeseen Illinoisissa. Hänen perheensä kuului alun alkaen episkopaaliseen kirkkoon. Adamsin ollessa lapsi hänen äitinsä kuitenkin kiinnostui Jehovan todistajien opetuksesta, ja vähitellen lapsetkin tulivat mukaan toimintaan. Sen sijaan hänen isänsä ei alussa osoittanut kiinnostusta. Adamsista tuli teini-ikäisenä kokoaikainen tienraivaaja, ja hänet vapautettiin asepalveluksesta. Sen sijaan erästä hänen nuoremmista veljistään ei vapautettu, mikä sai perheen lakimiesisän nostamaan kanteen viranomaisia vastaan. Tämän jälkeen hän auttoi myös muita Jehovan todistaja -nuorukaisia samoissa asioissa. Tutustuttuaan heihin paremmin perheen isäkin alkoi osoittaa kiinnostusta. Hänet kastettiin muutama vuosi tämän jälkeen.
Don Adams kutsuttiin yhdessä kahden veljensä kanssa Betel-palvelukseen Brooklyniin, New Yorkiin. Seuraavina vuosina hän toimi erilaisissa tehtävissä Jehovan todistajien päämajassa. Hän toimi esimerkiksi presidentti Nathan Homer Knorrin sihteerinä ja kansainvälisestä lähetystyöstä vastaavana henkilönä.
Vuoden 2000 loppupuolella Adams kutsuttiin Vartiotorniseuran johtoon Milton G. Henschelin erottua tehtävästä osana Jehovan todistajien suurta organisaatiomuutosta. Siinä Vartiotorniseuran johtokunta erotettiin hallintoelimestä jä jälkimmäisestä tehtiin vain hengellisestä opetuksesta ja johtamisesta vastuullinen elin. Adams astui uuteen virkaansa 7. lokakuuta 2000. Vuonna 2014 hänen seuraajakseen tuli Robert Ciranko.
Heikki Sorsa
Heikki Sorsa (s. 10. helmikuuta 1982 Helsinki) on suomalainen entinen lumilautailija. Hän syntyi keskituloiseen perheeseen ja aloitti lumilautailun vuonna 1993 ja lajissa kilpailemisen vuonna 1996. Heikki opiskeli Pohjois-Haagan yhteiskoulussa (PHYK) liikuntalinjalla. Hänen ensimmäinen kilpailunsa oli Suomi Cupin kilpailu, jossa hän sijoittui toiseksi.
Vuoden suomalainen lumilautailija Sorsa oli vuosina 2001 ja 2002.
Salt Lake Cityn talviolympialaisissa vuonna 2002 Sorsa voitti lumikourun karsintakilpailun, mutta jäi kuitenkin finaalissa seitsemännelle sijalle. Sorsa muistetaan myös siitä, että hän nautti olympiakylän McDonald'sissa useita kymmeniä (44) Big Mac -hampurilaisia. Myöhemmin hänestä tuli McDonaldsin mainostaja. Heikki Sorsasta on myös tehty dokumenttisarja nimeltään The Sorsa project. Sarjaa näytti MTV3 kanava vuonna 2006–2007. Heikki Sorsa on myös yksi White Moment tuotemerkin perustajista. Aktiiviaikanaan Sorsan tavaramerkki oli korkea irokeesi.
Jesús Puras
Jesús Puras Vidal de la Peña (s. 16. maaliskuuta 1963 Santander, Kantabria, Espanja) on espanjalainen entinen ralliautoilija. Hän aloitti ralliautoilun 1982 ja ensimmäisen MM-rallinsa hän ajoi 1991. Pitkän uransa aikana hän ajoi 37 MM-rallia ja saavutti 32 pistettä. Ainoan MM-rallivoittonsa hän saavutti Korsikalla 2001.
1994 Puras voitti Tuotantoautojen (eli N-ryhmän) FIA Cupin.
Xavier Pons
Xavier Pons (s. 21. tammikuuta 1980, Vic) on katalonialainen rallikuljettaja. Hän ajoi ensin moottoripyöriä, mutta siirtyi myöhemmin, vuonna 2002, ralliautoihin. Ensimmäisen MM-rallinsa hän ajoi vuonna 2003 ja urallaan hän on toistaiseksi (4.4.2010) kerännyt 51 MM-pistettä.
Kaudeksi 2006 Pons teki koko sarjan kattavan sopimuksen Kronos -yksityistallin kanssa. Saksan MM-ralliin tultaessa Kronos nosti Daniel Sordon ajamaan merkkimestaruuspisteitä tallille Ponsin sijaan. Pons onnistui ajamaan Turkissa neljänneksi ja jätti taakseen Sébastien Loebin korvanneen Colin McRaen ja Sordon. Tämä vakuutti tallin ja Pons nimettiin Australiaan ajamaan merkkipisteistä loukkaantuneen Loebin tilalle. Australian ja Uuden Seelannin ralleissa Pons osoitti vauhtinsa parantuneen soralla ja ajoi Australiassa ja Uudessa Seelannissa neljänneksi. Uudessa Seelannissa Pons taisteli Manfred Stohlin ja Daniel Sordon kanssa kolmannesta sijasta. Pons ajoi kaksi pohja-aikaa päätöspäivänä. Kauden viimeisessä rallissa Walesissa Pons ajoi viidenneksi, mutta ilmoitti myöhemmin jäävänsä pois kauden 2007 MM sarjasta, koska kilpailukykyistä autoa ei ollut saatavissa.
Juuri ennen kauden alkua tuli tieto, että Pons sai rahoituksen kuntoon ja ajaa muutamia MM-ralleja vuoden 2005 Mitsubishi Lancer WRC autolla. Kauden avauksessa Pons jäi pisteittä auton vaihteiston petettyä. Ruotsissa Pons ajoi ulos ja jäi pisteittä.
Ennen Suomen MM rallia Pons teki sopimuksen Subarun kanssa kauden 2007 lopuista ralleista. Sopimukseen sisältyy myös kausi 2008 ja optio kaudesta 2009. Suomen MM-rallissa Pons ajoi kuudenneksi.
Alkuperäisestä suunnitelmasta huolimatta Pons ei ajanut täyttä kautta kaudella 2008 ja tämän ura tuntui katkeavan ainakin väliaikaisesti. Pons ajoi muutaman MM-rallin kaudella 2008 yksityistallissa, mutta ei onnistunut vakiinnuttamaan paikkaansa huipulla.
Vuonna 2009 Pons ja Daniel Sola muodostivat Espanjan joukkueen Rally of the Nations kisassa ja voittivat kisan kahden päivän yhteistuloksen perusteella.
Marraskuussa 2009 ilmoitettiin, että Pons kilpailee MM-sarjassa kaudella 2010 Fordin uudella Fiesta S2000 -autolla ainakin muutamassa kilpailussa. Ponsin paluu lähti liikkeelle hyvin, sillä hän voitti ensimmäisen Super 2000 kisansa Meksinkon MM-rallin yhteydessä. Pons jatkoi hyvää menestystään voittamalla myös kauden toisen S2000 kisan Jordaniassa. Pons voitti lopulta Super 2000 autojen sarjan.
Kanadan provinssi
Kanadan provinssi (, ) oli brittiläinen siirtokunta Pohjois-Amerikassa, joka luotiin 23. heinäkuuta 1840 hyväksytyssä säädöksessä ja julistettiin voimaan 10. helmikuuta 1841. Säädös lakkautti Ylä- ja Ala-Kanadan lakia säätävät elimet ja perusti samalla poliittisen entiteetin, Kanadan provinssin. Säädöksen myötä entisestä Ala-Kanadasta tuli Itä-Kanada ja Ylä-Kanadasta Länsi-Kanada.
Kanadan provinssin ensimmäinen pääkaupunki oli Kingston. Vuoden 1843 jälkeen pääkaupungiksi tuli Montreal ja sittemmin vuorotellen Toronto ja Québec. Vuonna 1866 Kanadan provinssin parlamentin viimeinen istunto pidettiin Ottawassa, jossa parlamenttirakennukset rakennettiin vuonna 1865.
Yksi liiton päätarkoituksista oli saada kanadanranskalaiset omaksumaan brittiläinen kulttuuri, mutta se epäonnistui siinä.
Koska sekä Itä- että Länsi-Kanadalla oli 42 edustajanpaikkaa provinssin lakia säätävässä elimessä, päätyivät englantilaiset ja ranskalaiset päätöksissä umpikujaan. Aluksi ranskalaiset, joita oli enemmistö, vaativat edustajanpaikkojen suhteuttamista väkilukuun, mutta englantilaiset vastustivat sitä. Kun englantilaisten määrä kasvoi maahanmuuton vuoksi ja ohitti ranskalaisten määrän, vaativat englantilaiset samanlaista väkilukuun suhteuttamista. Lopulta lainsäädännöllinen umpikuja johti liikkeeseen, joka kannatti valtioliittoa, mikä sai aikaan Kanadan valtioliiton vuonna 1867.
Kanadan provinssi lakkautettiin valtioliiton myötä, kun se liittyi New Brunswickin ja Nova Scotian kanssa yhdeksi liittovaltioksi. Kanadan provinssi jaettiin Ontarion englanninkieliseksi ja Québecin ranskankieliseksi provinssiksi.
Yrjö Blomstedt
Yrjö Blomstedt voi tarkoittaa seuraavia henkilöitä:
Gay and Lesbian Kingdom of the Coral Sea Islands
Gay and Lesbian Kingdom of the Coral Sea Islands () on homo- ja lesboaktivistien perustama mikrovaltio Korallimeren saarilla kaakkoisessa Queenslandissä Australiassa.
14. kesäkuuta 2004 ryhmä australialaisia homo- ja lesboaktivisteja vaati omakseen Australialle kuuluvaa ryhmää Korallimeren saaria. He pystyttivät sinne sateenkaarilipun ja julistivat alueen eronneen Australiasta. Eräs ryhmän jäsenistä, Dale Parker Anderson (syntynyt 1965), julistettiin Homojen ja lesbojen kuningaskunnan hallitsijaksi nimellä Dale I. Valtion perustamisen kerrottiin olevan protesti sille, että Australian parlamentti oli kieltäytynyt hyväksymästä samaa sukupuolta olevien parien avioliittoa.
Vuodesta 2005 australialaisten julistama kuningaskunta on ajautunut kiistoihin muiden homojen ja lesbojen itsemääräämisoikeutta ajavien ryhmien kanssa. Tällaisia ovat amerikkalaiset Gay and Lesbian Commonwealth Kingdom, jota johtaa Jaix Broox, ja Unified Gay Tribe, jota johtavat Bill Freeman ja Enrique Pérez, sekä alkuperältään saksalainen, Victor Zimmermannin johtama Gay Homeland Foundation. Koska yksikään kilpailevista ryhmistä ei ole vaatinut omakseen Homojen ja lesbojen kuningaskunnan Korallimeren saaria, kyse lienee lähinnä siitä, kuka on homojen ja lesbojen vapautusliikkeen "legitiimi" edustaja.
Yksikään valtio ei ole tunnustanut Homojen ja lesbojen kuningaskunnan itsenäisyyttä. Alueelle ei liioin ole syntynyt asutusta, koska saarella ei ole juomakelpoista vettä eikä myöskään ruokaa. Kuningaskunnan omakseen vaatimat Korallimeren saaret ovat siis edelleen asumattomia.
Darth Nihilus
Darth Nihilus on tunnettu voimakkaana Sith-lordina. Nihilus esiintyy "" -pelissä.
Darth Nihilus oli sithin musta lordi (3959–3950 ennen Yavinin taistelua). Nihiluksen nuoruudesta ei tiedetä paljoakaan, mutta jotkut uskovat, että hän olisi ollut Alec, jediritari vanhasta tasavallasta. Nihilus oli varmasti selviytyjä mandalorialais-sotien viimeisestä taistelusta Malachor V:llä. Langennut jedi nimeltä Kreia (sithinä Darth Traya) otti hänet oppipojakseen. Nihiluksen taidot kehittyivät, ja hän erikoistui tekniikkaan, jota kutsutaan "Näläksi". Tekniikan hallitsija pystyi imemään elämän pois toiselta olennolta ja parantamaan sillä itsensä. Myös keisari Palpatine ja Exar Kun käyttivät tätä tekniikkaa. Nihiluksen himotessa yhä enemmän "ruokaa", hänen "nälkänsä" sai yliotteen hänestä, ja Nihilus unohti pian täysin fyysisen olemuksensa.
Noin vuonna 3956, ennen Yavinin taistelua, Nihiluksesta oli tullut niin voimakas, että yksi olento ei riittänyt hänelle: hän siirtyi Katarr-planeetan ilmakehään ja imi kaiken elämän koko planeetalta lukuun ottamatta nuorta "miralukaa" nimeltään Visas Marr. Nihilus otti Visaksen orjakseen. Nihiluksen pimeän puolen voima oli jopa niin vahva, että omat sotilaansa ympärillänsä alkoi heikkoontua. Nihiluksella oli monta eri pimeän puolen voimaa, mutta käytti eniten voima-kuristusta.
Myöhemmin pakolaisjedi surmaa Nihiluksen tämän aluksella.
Tehnyt: VeDDeeD,
Lähde: Star wars legends, star wars the old republic, jne.
Keijo Siekkinen
Keijo Aulis Siekkinen (s. 16. elokuuta 1948 Jyväskylä) on suomalainen kirjailija.
Siekkinen syntyi työmies Eino Siekkisen ja siivooja Tyyne Taimin perheeseen. Hän asui lapsena Jyväskylän Halssilassa. Hän opiskeli yhteiskuntatieteitä Tampereen yliopistossa 1968-1973. Siekkinen on osallistunut kunnallispolitiikkaan, aiemmin SKDL:n ja Vasemmistoliiton jäsenenä. Myöhemmin hän siirtyi sosiaalidemokraatteihin. Siekkiselle myönnettiin taiteilijaeläke vuonna 2014.
Siekkinen aloitti kirjailijauransa vuonna 1973 teoksella "Naisen mies" ja herätti huomiota epäsovinnaisella otteellaan ja hirtehisillä veijaritarinoillaan. Hänen kerronnalleen on tyypillistä puheenomainen sujuvuus ja ällistyttävien assosiaatioiden leikki. Myöhemmässä tuotannossa useiden kertojanäkökulmien käyttö ja tarinan kommentointi lukijalle sen kuluessa on hänelle tyypillistä, siinä hän lähestyy postmodernin metaromaanin ideaa. "Betoniraudoittaja Eino Helminen" (1974) esittää rakennustyötä eläkkeelle jäävän miehen näkökulmasta. Romaanissa "Raskaat miehet" (1976) ja näytelmässä "Raudanvalajat" (1976) on aiheena raskas valimotyö. Tehdastyöläisten kuvaus on luotettavaa ja elävää. Sen taustana ovat kirjailijan oma osallistuminen valimotyöhön ja hänen keskustelunsa alan ammattilaisten kanssa. Romaanissa "Kuusitoistamiehinen pyramidi" (1981) on aiheena Vaajakosken historia. Teokseen sisältyvässä työväenliikkeen kehityksen kuvauksessa on lennokkuutta ja huumoria.
Vjatšeslav von Plehwe
Vjatšeslav Konstantinovitš von Plehwe (; 20. huhtikuuta 1846 Meštšovsk, Kalugan kuvernementti – 28. heinäkuuta 1904 Pietari) oli venäläinen poliitikko ja sisäministeri vuosina 1902–1904.
Von Plehwe syntyi saksalaiseen aatelisperheeseen ja vietti varhaisen elämänsä Varsovassa. Valmistuttuaan lakitieteen opinnoista Moskovan yliopistosta hän oli töissä oikeusministeriössä.
Vuonna 1867 hänet meni syyttäjän apulaiseksi ja palveli myöhemmin eri tehtävissä oikeusministeriössä. Vuonna 1881 von Plehwe tutki tsaari Aleksanteri II:n murhaa ja liittyi sisäministeriöön palvelukseen poliisijohtajaksi ja oli myös vastuussa ohranan toiminnasta. Hänestä tuli senaatin jäsen 1884. Von Plehwe oli Suomen ministerivaltiosihteeri vuosina 1899–1904. Hänet nimitettiin virkaan vakinaisesti 13. tammikuuta 1900. Hän tuki kenraalikuvernööri Nikolai Bobrikovin Suomessa harjoittamaa venäläistämispolitiikkaa.
Huhtikuussa 1902, kun Dmitri Sipjagin murhattiin, von Plehwe nimitettiin sisäministeriksi. Von Plehwe oli vallankumouksellisten vihollinen ja vastusti liberaaleja. Von Plehwe tunnetaan myös juutalaisvainojen rohkaisemisesta, kuten vuoden 1903 Chișinăun pogromista.
Von Plehwe selvisi vuonna 1903 attentaatista ja kahdesta 1904. Kuitenkin 28. heinäkuuta 1904 sosialistivallankumouksellinen Jegor Sozonov murhasi hänet pommi-iskussa Pietarissa.
Von Plehweä pidetään Venäjän–Japanin sodan pääarkkitehtina. Hän sanoi: "me tarvitsemme pienen ja voittoisan sodan vallankumouksen ehkäisemiseen."
Tapion väki
Tapion väki tarkoittaa metsän jumaluuden Tapion alaisuudessa toimivia metsän henkiä ja haltijaolentoja suomalaisessa kansanperinteessä. Väki merkitsee myös pelottavaa taikavoimaa, jota oli metsässä.
Tapion väeksi luokiteltiin sekä metsän suurimahtiseksi koetut petoeläimet että kuvitteelliset vanhakantaiseen uskontoon liitetyt mielikuvitusolennot, kuten peikot ja maahiset, mutta ennen kaikkea metsästäjän pyyntionneen keskeisesti liittyvät henkiolennot. Tapion väen kuviteltiin asuvan metsän syvimmissä loukoissa, sysimetsän pimeydessä, jota kutsuttiin Tapiolaksi.
Suomen kristillinen yhteiskoulu
Suomen kristillinen yhteiskoulu eli SKYK ("ent. Toivonlinnan yhteiskoulu") on Adventtikirkon ylläpitämä koulu. Se sijaitsee Kaarinassa entisen Piikkiön kunnan alueella Varsinais-Suomessa meren rannalla. Toivonlinnassa toimii kristillisten mallien mukaan alakoulu, yläkoulu ja lukio. Kyseessä on koko Suomen ainoa lukio-opetusta antava kristillinen koulu. Syksyllä 2015 toimintansa aloitti lukioon valmistava koulutus (LuVa) maahanmuuttajille. Lisäksi Toivonlinnassa sijaitsee asuntola, joka on tarkoitettu yläkoululaisille ja lukiolaisille. Suomen kristillisellä yhteiskoululla on useita sisarkouluja ympäri Eurooppaa mm. Ruotsissa, Norjassa, Ranskassa ja Englannissa.
Koulu on alun perin perustettu vuonna 1932 Toivonlinnan lähetysopistoksi. Välillä koulun nimi oli "Toivonlinnan kristillinen opisto". Vuosina 1946–1961 koulun rehtorina toimi biokemisti Henning Karström, joka oli ennen sotia ollut A. I. Virtasen läheisin työtoveri tämän Nobelin palkintoon johtaneissa rehututkimuksissa.
Vuonna 1960 opisto sai oikeuden antaa keskikoulun päästötodistuksia ja aloittaa lukio-opetuksen. Tämä johti koulun nimen muuttamiseen "Toivonlinnan yhteiskouluksi". Ensimmäiset ylioppilaat valmistuivat vuonna 1963.
Vuonna 2006 nimi muutettiin Suomen kristilliseksi yhteiskouluksi (lyhennettynä SKYK). Vuonna 2006 Toivonlinnan kuoro julkaisi kaksi levyä, hengellisen "Nousee laulu taivaaseen" ja jouluisen "Nyt on taas juhlan aika".Koulun rehtorina toimii Gunnevi Peltonen. Koulussa opiskelee noin 180 oppilasta.
Australopithecus garhi
Australopithecus garhi oli muinainen ihmisapinalaji, josta todisteita löysi ensimmäisenä etiopialainen paleontologi Berhane Asfaw ja yhdysvaltalainen tutkija Tim White Etiopiasta vuonna 1996. Lajin jäänteiden on ajateltu olevan merkittävä linkki suvun "Australopithecus" ja ihmissuvun "Homo" välissä, mutta tutkijat ovat erimielisiä siitä onko "A. garhi" vain ihmisten esi-isien kanssa kilpaillut laji ja edistynein suvustaan. Lajin fossiilit on ajoitettu 2,0–3,0 miljoonaa vuotta vanhoiksi.
"Garhi" on paikallista kieltä ja tarkoittaa "yllätystä".
"A. garhin" fossiileissa, esimerkiksi BOU-VP-12/130:ssa, on samanlaisia piirteitä kuin lajeilla "Australopithecus afarensis" ja "Australopithecus africanus". Lajin aivokapasiteetti on noin 450 kuutiosenttimetriä, kuten muillakin "Australopithecus"-lajeilla. Lajin väli- ja takahampaissa on joitakin samoja piirteitä kuin lajilla "Paranthropus boisei", ja ne ovat suurempia kuin muiden sukunsa lajien vastaavat hampaat, halkaisijaltaan noin 18 mm. "A. garhi" voisi olla "Homo"-suvun kantaisä, kuten lajin "Homo habilis", jos sen yläleuka olisi muuttunut evoluution seurauksena nopeasti noin 200 000–300 000 vuodessa. Viimeaikaiset löydökset ovat sekoittaneet paljon teorioita ihmissukua edeltävistä lajeista.
Lajin fossiilien läheltä on löytynyt Olduvain kulttuurin aikaisia kivityökaluja, ja ne on ajoitettu 2,5–2,6 miljoonaa vuotta vanhoiksi. Vuoden 1999 Science-lehden numero esittää niiden olevan vanhempia kuin lajin myöhempien ihmislajien esi-isän "Homo habiliksen" käyttämät. Antropologit ovat pitkään pitäneet työkalujen käyttöä vain suvun "Homo" ominaisuutena, mutta niitä ovat saattaneet käyttää muutkin samoihin aikoihin eläneet suvut.
Floyd Henry Allport
Floyd Henry Allport (22. elokuuta 1890 Wisconsin – 15. lokakuuta 1978 Los Altos, Kalifornia) oli yhdysvaltalainen sosiaali- ja poliittisen psykologian professori.
Allport toimi vuosina 1924–1956 New Yorkin osavaltiossa sijaitsevan Syracusen yliopiston professorina, ja oli myös vierailevana professorina Kalifornian yliopistossa Berkeleyssä.
Allport oli ensimmäisiä, jotka edellyttivät tieteellisten kriteereiden soveltamista sosiaalipsykologiaan.
Allportin pääteos on Social Psychology, ISBN 0-384-00890-9
Allportin veli Gordon W. Allport oli tunnettu persoonallisuuspsykologi.
Chris Kaman
Christopher Zane "Chris" Kaman (s. 28. huhtikuuta 1982 Grand Rapids, Michigan) on yhdysvaltalaissyntyinen, nykyisin Saksaa edustava koripalloilija. Hän pelaa tällä hetkellä NBA-liigan Los Angeles Lakersissä. Hänen aiempia ammattilaisseurojaan ovat Los Angeles Clippers, New Orleans Hornets sekä Dallas Mavericks.
Ennen ammattilaisuraansa Kaman pelasi Keski-Michiganin yliopiston joukkueessa vuosina 2000–2003. Hän oli vuoden kuudes varaus.
Kaksoiskansalaisuuden omaava Kaman edustaa maajoukkuetasolla isoisovanhempiensa kotimaata Saksaa. Hän sai Saksan kansalaisuuden vuonna 2008, ja teki maajoukkuedebyyttinsä Pekingin olympialaisten karsintaturnauksessa.
Shawn Bradley
Shawn Paul Bradley (s. 22. maaliskuuta 1972 Landstuhl, Länsi-Saksa) on Saksan ja Yhdysvaltain kansalaisuuden omaava koripalloilija. Hän on 228cm pitkä ja painaa 125kg. Hän pelasi NBA:n Dallas Mavericksissa. Bradley lopetti koripallouransa kesäkuussa 2005 ja perusti kanafarmin Utahiin.
Gnuut
Gnuut eli gnuuantiloopit ("Connochaetes") on kaksi lajia käsittävä lehmäantilooppien ("Alcelaphinae") suku. Gnuulajit ovat eteläafrikkalainen valkohäntägnuu ja eteläisessä ja koillisessa Afrikassa elävä juovagnuu, joista jälkimmäinen jaetaan viiteen alalajiin. Gnuut ovat kookkaita, yli 1–1,5 m korkeita ja 2 m pitkiä, 250 kg painavia eläimiä. Ne elävät Afrikan savanneilla ja vaeltavat suurina laumoina ravinnon perässä. Gnuuantiloopit syövät mieluiten tuoretta lyhyttä heinää. Niitä saalistavat muun muassa leijonat ja jokien ylitysten aikana myös krokotiilit.
David Dacko
David Dacko (24. maaliskuuta 1930 – 20. marraskuuta 2003) oli Keski-Afrikan tasavallan ensimmäinen ja kolmas presidentti. Hän toimi virassa vuosina 1960–1966 ja uudelleen 1979–1981.
Dacko syntyi Bouchian kylässä lähellä Mbaikia. Hän opiskeli Mbaikissa ja Bambarissa, ja vuonna 1951 hänestä tuli opettaja Banguissa. Vuonna 1955 hänet valittiin Kouanga Collegen rehtoriksi.
Dacko oli itsenäisyystaistelija Barthélemy Bogandan kannattaja. Vuosina 1957–1958 hän toimi Bogandan nimittämänä Keski-Afrikan tasavallan maatalous-, karja-, vesi- ja metsäministerinä. Vuonna 1958 hän toimi joidenkin kuukausien ajan sisäisten ja hallinnollisten suhteiden ministerinä.
Kun Keski-Afrikan tasavalta vuonna 1960 itsenäistyi, Dacko nousi maan väliaikaiseksi presidentiksi. Ranska tuki Dackoa hänen poliittisessa taistelussaan Abel Goumbaa vastaan, ja 12. joulukuuta hänet julistettiin tasavallan ensimmäiseksi presidentiksi. Dacko valittiin uudelleen 5. tammikuuta 1964 vaaleilla, joissa hän oli ainoa ehdokas. Hänen presidenttiytensä kuitenkin katkaisi Jean-Bédel Bokassan uudenvuodenaaton 1965 ja uudenvuodenpäivän 1966 välisenä yönä toimeenpanema vallankaappaus. Dacko vangittiin, mutta hänet vapautettiin 16. heinäkuuta 1969 ja lopulta nimitettiin presidentti Bokassan henkilökohtaiseksi neuvonantajaksi vuonna 1976.
Syyskuussa 1979 Dacko sai valtansa takaisin ranskalaisten laskuvarjosotilaiden avustuksella. Maaliskuussa 1981 hänet valittiin vaaleilla uudelle kaudelle. Dacko kuitenkin syrjäytettiin 1. syyskuuta 1981 verettömässä vallankaappauksessa, ja valtaan nousi André Kolingba. Dacko osallistui vielä vuoden 1993 presidentinvaaleihin saaden 20,1 % äänistä. Vuonna 2003 Dacko lähti Ranskaan saamaan hoitoa astmaansa, mutta hän joutui välilaskun aikana 7. marraskuuta Yaoundé pääsairaalaan Kamerunissa, jossa hän kuoli 20. marraskuuta.
Malik Mu’adh
Malik Mu’adh (kirjoitetaan myös "Malek Maath"; s. 10. elokuuta 1981) on saudiarabialainen jalkapalloilija, joka pelasi pitkään Saudi-Arabian pääsarjassa al-Ahlissa. Pelipaikaltaan hän oli hyökkääjä.
Mu’adh oli uransa alussa hyökkäävä keskikenttäpelaaja, mutta siirryttyään al-Ahliin hän pelasi hyökkääjänä. Mu’adh on pelannut Saudi-Arabian jalkapallomaajoukkueessa viisi ottelua (tilanne toukokuu 2006). Hänet kuului maajoukkueeseen Saksan MM-kilpailuissa 2006 ja pääsi jokaisessa Saudi-Arabian kolmessa ottelussa vaihtopelaajana kentälle.
Abel Goumba
Abel Nguéndé Goumba (18. syyskuuta 1926 Grimari – 11. toukokuuta 2009 Bangui) oli keskiafrikkalainen poliitikko.
Goumbaa arvostettiin demokraattina ja ”Keski-Afrikan Mandelana”. Hän oli maan itsenäisyyden isän Barthélémy Bogandan toveri. Boganda nimitti hänet talousministeriksi ja hän oli väliaikainen presidentti vuonna 1959 Bogandan kuoltua, ennen David Dackon valtaannousua.
Vuonna 1960 Dacko voitti Goumban poliittisessa taistelussa nousten maan presidentiksi. Goumba vangittiin ja ajettiin maanpakoon Ranskaan, josta hän palasi vuonna 1980. Hän lähti opiskelemaan lääketiedettä ja väitteli tohtoriksi 1968 Bordeaux’ssa ja myöhemmin julkisesta terveydenhuollosta 1971 Pariisissa. Goumba perusti Front patriotique pour le Progrès -puolueen ja vastusti sekä Jean-Bédel Bokassaa että Ange-Félix Patasséa.
Hän osallistui viidesti maassa järjestettyihin presidentinvaaleihin, mutta sai aina alle kymmenen prosenttia äänistä. Hän toimi myös Banguin yliopiston rehtorina.
15. marraskuuta 2003 jälkeisen vallankaappauksen jälkeen Goumba kuitenkin jätti ikuisen oppositiopoliitikon asemansa ja suostui kansallisen yhtenäisyyden hallituksen johtoon itsensä presidentiksi julistaneen kenraali François Bozizén alaisuudessa. Hänestä tuli Keski-Afrikan tasavallan pääministeri ja 12. joulukuuta 2003 maan varapresidentti. Hän osallistui 13. maaliskuuta 2005 pidettyihin presidentinvaaleihin, mutta sai äänistä vain 2,5 prosenttia. Pian vaalien jälkeen presidentti Bozizé erotti Goumban varapresidentin virasta, jonka hän myös lakkautti.
Évoran yliopisto
Évoran yliopisto () on yliopisto Portugalin Évorassa. Se perustettiin vuonna 1559, ja oli jesuiittojen johtama oppilaitos. Jesuiittoihin kohdistuneen painostuksen seurauksen oppilaitoksen toiminta lakkasi 1759.
Nykyinen yliopisto sai alkunsa Portugalin opetusministeri José Veiga Simãon allekirjoittamalla säädöksellä vuonna 1973 (Instituto Universitário de Évora) ja on vuodesta 1979 lähtien toiminut nykynimellään (Universidade de Évora).
Yliopistolla on noin 5 100 alemman korkeakoulututkinnon opiskelijaa ja 2 200 maisteriksi opiskelevaa sekä 900 tohtoriopiskelijaa. Opetushenkilökunnan laajuus on 640, ja hallinnolliseen henkilökuntaan kuuluu 470 ihmistä.
Verkkonäkyvyyttä korostavassa espanjalaisessa Webometrics-yliopistorankingissa yliopisto ylsi vuonna 2018 Portugalin yliopistoista 7. sijalle ja maailmanlistan sijalle 1138.
Madeiran yliopisto
Madeiran yliopisto (, UMA) on yliopisto Funchalissa, Portugalin Madeiralla. Se perustettiin vuonna 1988.
Yliopiston rehtorina toimii José Manuel Nunes Castanheira da Costa.
Azorien yliopisto
Azorien yliopisto () on yliopisto Ponta Delgadassa, Portugalissa. Se on maan läntisin ja Azorien saarten ainoa yliopisto.
Azorien yliopisto perustettiin 1976.
Verkkonäkyvyyttä korostavassa espanjalainen Webometrics-yliopistoranking arvioi yliopiston vuonna 2018 Portugalin 14. parhaaksi yliopistoksi ja maailmanlistan sijalle 1813.
Brenda Fricker
Brenda Fricker (s. 17. helmikuuta 1945 Dublin, Irlanti) on Oscar-palkittu irlantilainen näyttelijä.
Fricker on näytellyt lähinnä brittiläisissä ja irlantilaisissa elokuvissa. Hänen ensimmäinen roolisuorituksensa oli pieni osa elokuvassa "Elämän kahle" (1964). Vuoden 1989 elokuvasta "Minun elämäni" Fricker sai parhaan naissivuosan Oscarin ja oli ehdolla Golden Globen saajaksi.
Ponta Delgada
Ponta Delgada on kunta Portugalissa. Se sijaitsee São Miguelin saarella ja on Azorien suurin asutuskeskus. Kunnan pinta-ala on 231,9 km² ja väkiluku noin 68 000.
Ponta Delgadan nykyinen pormestari on Berta Maria Cabral.
Kaupungissa on toiminut vuodesta 1976 Azorien yliopisto.
Oulun läänin vaakuna
Oulun läänin vaakuna muodostui siten, että halkoisen kilven heraldisesti oikeanpuoleisessa kentässä oli Pohjanmaan historiallisen maakunnan vaakuna ja vasemmanpuoleisessa kentässä Kajaanin kaupungin vaakunasta Kajaanin linna eli sinisessä kentässä kultainen kaksitorninen linna, jonka ikkuna- ja oviaukot ovat punaiset. Kilven päällä oli herttuakunnan kruunu.
Historiallisista syistä eli Pohjanmaan vaakunasta johtaen vanhan Oulun läänin vaakunakilven päällä oli kreivikunnan kruunu, mutta vuonna 1997 tapahtuneen lääniuudistuksen yhteydessä läänien vaakunoiden kruunut päätettiin yhdenmukaistaa ja kaikkiin – Ahvenanmaan läänin vaakunaa lukuun ottamatta – määrättiin herttuakunnan kruunu.
Martynas Andriuškevičius
Martynas Andriuškevičius (s. 12. maaliskuuta 1986 Kaunas, Liettuan SNT, Neuvostoliitto) on liettualainen koripalloilija. Andriuškevičius on 218-senttinen ja painaa 113 kiloa.
Dejan Stanković
Dejan Stanković (, s. 11. syyskuuta 1978 Belgrad, Jugoslavia) on serbialainen uransa lopettanut jalkapalloilija.
Keskikentällä pelannut Stanković edusti vuosina 2004–2013 Serie A:n Internazionalea. Hän aloitti ammattilaisuransa 1995-1998 kotikaupunkinsa Belgradin Punaisessa Tähdessä, josta siirtyi 7,5 miljoonan punnan siirtosummalla italialaiseen Lazioon kesällä 1998.
Jugoslavian liittotasavallan, myöhemmin Serbia ja Montenegron ja nykyisin Serbian jalkapallomaajoukkueessa Stanković pelasi yhteensä 103 A-maaottelua, joissa teki 15 maalia. MM-kisoissa hän edusti Jugoslaviaa vuonna 1998, Serbia ja Montenegroa vuonna 2006 ja Serbiaa vuonna 2010, ja on ensimmäinen kolmea eri valtiota MM-kisoissa edustanut pelaaja.
Pelaajauransa jälkeen Stanković on toiminut Italiassa apuvalmentajana.
Kälviän vaakuna
Kälviän vaakunan on suunnitellut Gustaf von Numers. Vaakunassa on sinisessä kentässä kolme hopeista osmankäämiä, joiden emitähkät ovat kultaa.
Vaakuna on saanut aiheensa vanhasta pitäjänsinetistä. Sen vaikeaselkoinen kuvio, joka mahdollisesti kuvaa rantamaisemaa, on vaakunassa yksinkertaistettu tulkitsemalla se kolmeksi osmankäämiksi.
Vaakuna muuttui epäviralliseksi kotiseutuvaakunaksi vuonna 2009 Kälviän liityttyä osaksi Kokkolan kaupunkia.
Algarven yliopisto
Algarven yliopisto () on Portugalin Farossa toimiva yliopisto. Se perustettiin 28. maaliskuuta 1979. Opiskelijoita yliopistossa on noin 10 000 ja henkilökuntaa 700.
Yliopistolla on neljä kampusta: Penha, Gambelas, Saúde ja Portimão. Penha sijaitsee Faron keskustassa ja siellä sijaitsee ammattikorkeakoulun oppilaitoksia. Se on Faron entinen ammattikorkeakoulu, joka yhdistyi yliopistoon 1980-luvulla säilyttäen kuitenkin itsenäisyytensä ja omat ammatilliset opinto-ohjelmansa.
Varsinaiset yliopiston tiedekunnat sijaitsevat Gambelasin kampuksella kuuden kilometrin päässä kaupungin keskustasta. Tiedekuntia on kolme: taloustieteellinen, humanistinen ja yhteiskuntatieteellinen sekä luonnontieteellinen.
Saúdessa sijaitsee terveystieteellinen oppilaitos ja Portimãon kaupungissa kauempana Farosta matkailuun ja johtamiseen (management) keskittynyt oppilaitos.
Algarven yliopiston nykyinen rehtori ("reitor") on Adriano Lopes Gomes Pimpão.
Yliopistossa on mahdollista suorittaa kandidaatin ("licenciatura"), maisterin ("mestrado") ja tohtorin ("doutoramento") tutkinnot.
Ylikiimingin vaakuna
Ylikiimingin kunnanvaakunan ovat suunnitelleet taiteilija Oskari Jauhiainen ja heraldikko Olof Eriksson, ja se on vahvistettu 3. toukokuuta 1957. Vaakunan selitys on 'sinisessä kentässä kolme kultaista pajurekeä alakkain', ja se on saanut aiheensa Rekikylästä ja siellä toimineista rekien tekijöistä.
Vaakuna muuttui epäviralliseksi kotiseutuvaakunaksi 2009 Ylikiimingin liityttyä Oulun kaupunkiin.
Nikoloz Tškheidze
Nik’oloz Tškheidze (, , 1864 Kutaisin läänin Putin kylä – 7. kesäkuuta 1926 Leuville-sur-Orge, Ranska) oli georgialainen menševikkipoliitikko, joka toi marxismin Georgiaan 1890-luvulla. Hänellä oli huomattava rooli Venäjän vuoden 1917 helmikuun vallankumouksessa ja itsenäisen Georgian perustamisessa.
Tškheidze syntyi aristokraattisen perheeseen Venäjän keisarikuntaan kuuluneessa Georgiassa. Yhdessä veljensä Kalenike Tškheidzen kanssa Nikolos oli perustamassa Georgian sosiaalidemokraattista liittoa.
Vuosina 1907–1917 Tškheidze oli menševikkien ryhmän johtaja Venäjän valtakunnanduumassa. Helmikuun vallankumouksen jälkeen hän toimi Petrogradin neuvoston ja yleisvenäläisen toimeenpanevan keskuskomitean puheenjohtajana. Tškheidze kannatti Venäjän väliaikaista hallitusta ja vastusti bolševikkien vaikutusvallan lisääntymistä.
Lokakuun vallankumouksen aikana, kun bolševikit ottivat vallan Venäjällä, Tškheidze oli lomalla Georgiassa. Hän jäi Georgiaan, jossa hänestä tuli Transkaukasian demokraattisen federatiivisen tasavallan johtaja vuonna 1918.
Toukokuussa 1918 Tškheidzestä tuli itsenäisen Georgian demokraattisen tasavallan puhemies. Versailles’n rauhankonferensissa vuonna 1919 hän etsi ententen tukea itsenäiselle Georgialle.
Tškheidze oli mukana laatimassa uuden tasavallan ensimmäistä perustuslakia vuonna 1921. Bolševikkien vallattua Georgian saman vuoden maaliskuussa hän siirtyi maanpakoon Ranskaan. Tškheidze teki itsemurhan Pariisin lähellä vuonna 1926.
Ylikiimingin Nuijamiehet
Ylikiimingin Nuijamiehet ry (YNM) on ylikiiminkiläinen urheilun yleisseura. Seura on perustettu ensimmäisen kerran 1922, ja uudelleen sotien jälkeen vuonna 1945. Alusta alkaen lajeina ovat olleet perinteikkäät lajit kuten hiihto, yleisurheilu, pesäpallo ja lentopallo, sittemmin myös suunnistus, jääkiekko sekä pöytätennis. Lajikirjo on kaventunut käsittämään suunnistuksen, hiihdon, yleisurheilun ja pöytätenniksen. Urheilutoiminnan lisäksi Nuijamiehet hoitavat talkootyönä ylikiiminkiläisen tanssipaikan, Nuijamiesten lavan toimintaa. Seura järjestää tilaisuuksia myös kirkonkylällä sijaitsevassa Vesaisenlinnassa.
1970-luvulla seura voitti nuorten juoksijoiden sarjassa joukkueena suomenmestaruuden. Seura on päässyt SM-mitaleille kaikkiaan yli viisikymmentä kertaa, ja on saavuttanut useita suomenmestaruuksia myös pääsarjoissa. Kotimaisissa suunnistuskilpailuissa Nuijamiesten suunnistajat ovat sijoittuneet kärkisijoille.
Kolme Nuijamiesten urheilijaa on ollut Suomen maajoukkue-edustajina:
CorelDRAW
CorelDRAW on Corelin kehittämän vektorigrafiikkaohjelman ja graafisen ohjelmistopaketin nimi. Ohjelman ensimmäinen versio julkaistiin vuonna 1989 . Sen viimeisin versio on huhtikuussa 2018 julkaistu CorelDraw Graphics Suite 2018.
Ohjelmistopaketin sisältö vaihtelee jonkin verran versiosta toiseen, mutta yleensä mukana on ainakin vektorigrafiikkaohjelma CorelDRAW ja kuvankäsittelyohjelma Corel PhotoPaint sekä valikoima fontteja ja kuvia. CorelDRAW'n huomattavin kilpailija on Adoben Adobe Illustrator. CorelDRAW Graphic Suite -ohjelmistokokonaisuuteen kuuluu lisäksi Corel Photopaint, Corel Capture ja Bitstream Font Navigator -fontinhallintaohjelma, jonka neljäs versio tukee OpenType-fontteja.
Versiosta 9 lähtien CorelDRAW on ollut suosittu ohjelma myös kirjapainoalalla varsinkin Windows-käyttöjärjestelmällisissä PC-koneissa.